Årsberetning fra International Arbejdsgruppe

Medlemmer: Lave Broch, Jakob Buhl, Susanna Dyre-Greensite, Brian Jaminson, Mette Langdal, Luise Hemmer Pihl, Johanne Langdal Rindsig, Jesper Morville, Jean Thierry.

Fra september 2020 til september i år har arbejdsgruppen afholdt 8 digitale møder.

Vi har samarbejdet på mange planer med vores skandinaviske søsterorganisationer, norske Nei til EU og svenske Folkrørelsen Nej till EU.

I september 2020 var både Susanna og Lave oplægsholdere ved den årlige Nordiske Folkerigsdag, organiseret af de skandinaviske Frit Norden-organisationer i samarbejde med de tre nej til EU-organisationer. Mødet foregik på den nordiske folkehøjskole i Kungelv i Sverige, og temaet var: "Alternativ til EU - giv Norden en chance".

Også i år medvirkede Lave digitalt  i Folkerigsdagen, der foregik i Norge med temaet "Samfundsøkonomi i Norden efter Brexit og corona".

Der er etableret samarbejde om bl.a. et fælles delebillede på de tre nejorganisationers hjemmesider, og de tre organisationers ledere har lavet en fælles aviskronik om EUs militarisering.

Arbejdsgruppen har, via Susanna, sendt en digital hilsen til den tværpolitiske svenske bevægelse "folkomrøsta om EU", da den afholdt en virtuel demonstration på FN-dagen i 2020.

Under dette års Folkemøde på Bornholm organiseredes der en virtuel debat om Norden som alternativ til EU med Jesper som ordstyrer og debat mellem Lave og Jørgen Bengtsson fra den svenske Folkrørelse.

International arbejdsgruppe har også arbejdet meget med det nordiske holdningspapir, som Folkebevægelsens landsledelse vedtog i år.

Vi har ligeledes haft kontakt med britiske nej-signere. Lave har været i kontakt med organisationen People's Pledge, der startede kampagnen for at få en folkeafstemning om medlemskabet, og hørt om deres erfaringer.

Arbejdsgruppen har løbende fulgt de britiske forhandlinger og aftaler om fremtidigt samarbejde med bl.a. Norge, Færøerne, Grønland og  EU og EFTA.

Brian har skrevet indlæg om EU’s oprindelse og de udemokratiske magter og politikker, der fra starten lå bag.

Arbejdsgruppen skal følge op på disse og håber at kunne samle flere artikler i en publikation, der kan anvendes i skoler.

Jakob har overfor arbejdsgruppen analyseret de miljømæssige effekter af EU’s politik, hvad skovhugst angår og skrevet herom i tidsskriftet Yggdrasil og Folkebevægelsens Folk i Bevægelse.